<classify> Kamati ya Kudumu ya Bunge ya Katiba na Sheria imeridhia mapendekezo ya Serikali ya kurekebisha Sheria ya Mamlaka ya Rufaa na Sheria ya Mwenendo wa Makosa ya Madai.Kamati imeridhia kurekebishwa kwa Sheria ya Mamlaka ya Rufaa kwa kuwa lengo ni kuitaka Mahakama ya Rufaa ipime uzito wa hoja kwa kila shauri ili haki itendeke kabla ya kukataa shauri kwa msingi wa masharti ya kiufundi. Kwa mujibu wa Kamati, hatua hiyo ikitekelezwa kwa umakini itarahisisha utoaji haki katika Mahakama ya Rufaa hivyo kuendana na msingi uliowekwa kwenye Ibara ya 107 92 e ya Katiba ya Jamuhuri ya Muungano wa Tanzania.Kamati imeafiki kurekebishwa Sheria ya Mwenendo wa Makosa ya Madai Sura ya 33 kwa kuongeza vifungu vipya vya 3A na 3B kwenye sheria hiyo. Wabunge wameelezwa kuwa, vifungu hivyo vinaongezwa ili kuziwezesha Mahakama Kuu, Mahakama za Hakimu Mkazi na Mahakama za Wilaya kutenda haki bila kufungwa na masharti ya kiufundi kupita kiasi au kukwamisha haki kutendeka.Kamati imeipongeza Serikali kuona umuhimu wa kupunguza masharti ya kiufundi kupiita kiasi ambayo yamekuwa yakichelewesha utoaji haki. Katika Muswada wa Sheria ya Marekebisho ya Sheria Mbalimbali Namba 3 wa mwaka 2018, Serikali pia imependekeza kurekebisha Sheria ya Mahakama ya Migogoro ya Ardhi kwa kuongeza mamlaka ya ziada kwa Hakimu Mkazi ili aweze kusikiliza na kuamua rufaa kutoka mabaraza ya ardhi ya kata na mabaraza ya ardhi na nyumba ya wilaya.Kamati imelieleza Bunge kuwa, marekebisho hayo yatatatua changamoto ya muda mrefu ya mlundikano wa mashauri ya ardhi katika Mahakama Kuu yanayotoka katika mabaraza ya kata na wilaya.  <topic>: KITAIFA 